Ingen henvendelser i søgen efter vidne til tragisk trafikulykke.

Nordjyllands Politi leder stadig efter et vidne til den trafikulykke der mandag kostede en 17-årig pige livet på Korsvejen mellem Gedsted og Aalestrup. - Det er en dybt tragisk ulykke og vi vil meget gerne finde frem til det vidne som føreren af bilen, der ramte pigen, siger Frank Liltorp fra lokalpolitiet i Himmerland. Politiet har endnu ikke kunnet afhøre føreren af ulykkesbilen da han efter ulykken var for chokeret til at fortælle om omstændighederne, men politiet arbejder med en teori om at han, da han skulle passere det vidne, politiet leder efter, trak ud til siden på den smalle vej for derefter at ramme pigen, der gik i siden af vejen. Vidnet, politiet leder efter, passerede den bordeauxrøde bil på Korsvejen ved Bystrupvænget klokken cirka 16.45, og må meget gerne kontakte politiet på telefon 114.